《次韵公才对菊见怀》
宋代·姚孝锡

发蓬新感二毛侵，尚阻清尊对菊斟。久拟芝兰同臭味，莫疑鱼鸟自高深。

食贫岂复甘秦炙，客病空怀奏楚音。挂席无由上牛斗，漫凭流水送归心。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。